text: Markant færre indbrud i julen
  27 december 2012 kl. 12.07
  Politiet i landsdelen har modtaget markant færre anmeldelser om indbrud i juledagene. Forebyggelse og målrettede patruljer kan være årsagen.
  I Sydøstjyllands Politikreds kom der 17 anmeldelser juleaftensdag, 14 juledag og 21 2. juledag. Det giver sammenlagt 52 indbrud - mod 88 i de samme dage sidste år. Og de to foregående år var tallet endnu højere.
  - Tallet kan snyde, fordi nogen vælger at holde fri torsdag og fredag. Så der kan komme flere anmeldelser. Men ellers er det en glædelig tendens, siger vagtchefen hos Sydøstjyllands Politi til TV SYD.
  I Syd- og Sønderjyllands Politikreds kom der 110 anmeldelser om indbrud i privat beboelse i juledagene. Det er betragteligt færre end sidste år, siger vagtchef Michael Skaarup til TV SYD.
  Både i Horsens og Esbjerg håber politiet, at de mange kræfter, der er lagt i forebyggelse i år, har hjulpet. Hos Sydøstjyllands Politi formoder man også, at politiet målrettede aktioner mod indbrud har givet gevinst.
  